Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2022/C 448/10)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra, amely a közzététel napjától számított három hónapon belül tehető meg.

EGYSÉGES DOKUMENTUM

„Olio Campania”

EU-szám: PGI-IT-02795 – 2021.8.4.

OEM ( ) OFJ (X)

1. Elnevezés (OEM vagy OFJ)

„Olio Campania”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.5. osztály: Olajok és zsírok

3.2. Az 1. pontban szereplő elnevezéssel jelölt termék leírása

Az „Olio Campania” oltalom alatt álló földrajzi jelzés a kizárólag a 4. pontban említett földrajzi területen termelt olajbogyóból nyert extraszűz olívaolaj számára van fenntartva.

Az „Olio Campania” oltalom alatt álló földrajzi jelzéssel ellátott extraszűz olívaolajnak forgalomba hozatalkor a következő jellemzőkkel kell rendelkeznie:

— Fizikai-kémiai tulajdonságok: Savtartalom (az olajsav %-ában) ≤ 0,4 Peroxidszám (meq O2/kg) ≤ 12 K232 ≤ 2,2 K270 ≤ 0,18 Teljes polifenol-tartalom ≥ 200

— Érzékszervi tulajdonságok: Jellemző Medián Olajbogyó gyümölcsössége 3–7 Keserűség 2–6 Csípősség 2–6

— Szín: szalmasárgától zöldig terjed.

A kifejezetten nem említett minőségi paraméterek minden esetben összhangban vannak az extraszűz olívaolajokra vonatkozó hatályos uniós jogszabályokkal.

Az „Olio Campania” OFJ érzékszervi profilját tekintve az olajbogyó gyümölcsössége közepes vagy magas intenzitású. Az aromás összetevő mellett az érzékelt keserűség és csípősség is összhangban van a teljes polifenol-tartalom koncentrációjával (≥ 200 mg/kg).

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

Az „Olio Campania” oltalom alatt álló földrajzi jelzéssel ellátott extraszűz olívaolajat a következő fajtákból kell előállítani, akár önmagukban, akár keverve: Asprinia, Caiazzana, Carpellese, Frantoio, Leccino, Leccio del Corno, Marinese, Minucciola, Nostrale, Ogliarola campana, Ortice, Ortolana, Pisciottana, Racioppella, Ravece, Rotondella, Salella, Sessana, Tonda. Más fajták is használhatók, feltéve, hogy azok az összes nyersanyag legfeljebb 15 %-át teszik ki.

Az idővel az előállítási területen meghonosodó fajtagenotípusok, a talaj és az éghajlat jellemzői, valamint az e területen alkalmazott előállítási technikák közötti kölcsönhatás révén az „Olio Campania” OFJ-vel ellátott olívaolajat különleges kémiai, fizikai és érzékszervi paraméterek jellemzik.

3.4. Az előállítás azon műveletei, amelyeket a meghatározott földrajzi területen kell elvégezni

Az olajbogyót a meghatározott földrajzi területen kell termeszteni és betakarítani, és az olajkinyerést a meghatározott földrajzi területen kell végezni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

Az „Olio Campania” oltalom alatt álló földrajzi jelzéssel ellátott extraszűz olívaolajat az alkalmazandó jogszabályok által engedélyezett, legfeljebb 5 liter űrtartalmú, lezárt és címkézett tárolóedényekben kell forgalomba hozni.

3.6. A bejegyzett elnevezést viselő termék címkézésére vonatkozó egyedi szabályok

Tilos az „Olio Campania” oltalom alatt álló földrajzi jelzéshez olyan leírást hozzáadni, amely nem szerepel kifejezetten a termékleírásban, beleértve a következő mellékneveket: fine (finom), scelto (kiváló), selezionato (válogatott) vagy superiore (elsőrangú). A termelők módszereit leíró valósághű és ellenőrizhető hivatkozások megengedettek (pl. „monovarietal” [egyetlen fajtából készült], amelyet az alkalmazott fajta neve követ), azzal a feltétellel, hogy azokat az illetékes ellenőrző szerv előzetesen engedélyezi. Engedélyezett a nevek, kereskedelmi nevek és márkanevek hiteles használata, feltéve, hogy nincs dicsérő jelentésük vagy olyan jellegük, amely a fogyasztót megtéveszthetné. Más földrajzi jelzések használata tilos.

A címkén az „Olio Campania” megnevezésnek egyértelműen olvashatóan, nagybetűkkel kell szerepelnie, olyan betűmérettel, amely nem lehet kisebb, mint az az elnevezés, amelyen a terméket forgalmazzák, hogy ezáltal könnyen megkülönböztethető legyen az összes többi információtól. A címkén fel kell tüntetni az alábbi logót is.

4. A földrajzi terület tömör meghatározása

Az „Olio Campania” oltalom alatt álló földrajzi jelzéssel ellátott extraszűz olívaolaj előállítási területe Campania régió teljes közigazgatási területét magában foglalja.

5. Kapcsolat a földrajzi területtel

Az „Olio Campania” elnevezés elismerése iránti kérelem a termék minőségi jellemzőin és hírnevén alapul.

Az éghajlat szempontjából Campania rendkívül alkalmas az olajbogyó-termesztésre. A nyarak forrók és szárazak. A csapadék őszre és télre koncentrálódik (az átlagos éves csapadékmennyiség 900–1 100 mm). A leghidegebb hónapban (január) az átlaghőmérséklet 18 °C alatt van (de 1 °C felett), a legmelegebb hónapban (júliusban) pedig 20 °C fölé emelkedik. Az éves átlaghőmérséklet (14,4 °C) a mérsékelt mediterrán éghajlatra jellemző.

Ezek az éghajlati jellemzők döntő szerepet játszanak az „Olio Campania” OFJ sajátos tulajdonságaiban. A magas hőmérséklet és a hosszan tartó nyári szárazság miatt az olajbogyóban magas tápértékű polifenolok halmozódnak fel, ezek adják az „Olio Campania” OFJ kesernyés, csípős ízét. A környezeti és genetikai tényezők által befolyásolt zsírsavösszetétel a Campaniában előállított olívaolaj másik jellemző tulajdonsága. Valójában az „Olio Campania” OFJ érzékszervi profiljára jellemző aromás jegyekért felelős illékony vegyületek (főként ezeknek köszönhetők a mandulára, articsókára és paradicsomra emlékeztető jegyek) a lipoxigenáztól erednek, ez egy kifejezetten a zsírsavakat érintő enzimes oxidációs reakciólánc, amelyet erősen befolyásol a szubsztrátum (zsírsavak) és az enzimaktivitás. Ebben a biokémiai folyamatban a linolsavakat és a linolén-zsírsavakat az enzimek (lipoxigenázok, hidroperoxid-likázok, izomerázok, alkohol-dehidrogenázok) specifikusan alakítják át az olajok fő aromás tulajdonságaiért felelős aldehidekké, alkoholokká és illóészterekké. A Campaniában előállított olajok illóanyagainak gázkromatográfiás vizsgálata során azonosítottak olyan molekulákat, amelyek ezeket a tulajdonságokat kölcsönzik a terméknek. Konkrétabban, a Campaniában előállított olajokra jellemző a transz-2-hexanal (amelynek a zöld olajbogyó gyümölcsössége és a szinte valamennyi fajtában fellelhető mandulás jegyek tulajdoníthatók), a cisz-3-hexanal (amely például a Ravece és Ortice fajtákból készült olajoknak éretlen paradicsomos jegyeket kölcsönöz) és a cis-3-hexenol (amelyre a Nostrale, Minucciola és Biancolilla fajtákból készült olajokban érezhető leveles és articsóka jegyek visszavezethetők).

A Campaniában előállított olaj sajátosságát a közelmúltban a Mezőgazdasági Kutatási és Agrárgazdasági Elemzések Tanácsának (CREA-OFA, korábban CREA-OLI) Olajbogyó-, Gyümölcs- és Citruskutató Központja (Muzzalupo I. et al.) által végzett, a 489 olasz olajbogyófajta genetikai profiljának vizsgálatára irányuló kutatás is megerősítette, amint azt a „Genetic Biodiversity of Italian Olives Germplasm analysed by SSR Markers” (Az olasz olívabogyók genetikai biológiai sokféleségének elemzése a csíraanyag SSR-markerei alapján) című, a The Scientific World Journal 2014. évi számában megjelent cikk részletezi. Az összegyűjtött adatok statisztikai vizsgálata a genetikai rokonság alapján lehetővé tette a tanulmányozott fajták hét klaszterbe történő besorolását. Valamennyi Campania fajta, beleértve a 3.3. pontban felsorolt fajtákat is, ugyanahhoz a klaszterhez tartozik (4. klaszter). Ez azt mutatja, hogy genetikai profiljuk egyértelműen különbözik a tanulmányban szereplő többi olasz fajtától.

Az említett környezeti és genetikai tényezők mellett más, közvetlenebbül az emberi tevékenységhez kapcsolódó tényezők, például az agronómiai és kinyerési technikák is hozzájárultak ahhoz, hogy a Campaniában termelt olaj egyedülálló legyen. Az 1990-es évek óta a régió és az Università degli Studi di Napoli Federico II. intenzív erőfeszítéseket tesz a minőség javítását célzó iránymutatások megismertetése érdekében. Ez jelentős hatással volt a meglévő termelési struktúrák korszerűsítésére. Ezek az újítások egyértelmű hatást gyakoroltak az előállított olajok minőségére, különösen a legfeljebb 0,4 %-os savtartalom és a jó polifenol-tartalom tekintetében. Az említett jellemzők a betakarítás előrehozásának és észszerűsítésének tudhatók be, mivel ez jelentősen csökkentette a szedés és a zúzás között eltelt időt. Campaniában azok a modern olajsajtolók, amelyek a kivonási folyamat minden szakaszában különös figyelmet fordítanak az idő/hőmérsékleti paraméterek szabályozására, biztosítják, hogy erre a munkára a legmegfelelőbb körülmények között kerüljön sor az egyes olajbogyófajták potenciáljának fokozása érdekében.

Az „Olio Campania” elnevezés hírneve a terület, az olajfák, az olaj és a Campania régióban még mindig jelen lévő kultúra közötti erős és régóta fennálló kapcsolaton alapul.

A campaniai olajfák és olajok 2 500 éves története során a földrajzi terület egyedi és kedvező körülményei elősegítették az olajfaligetek elterjedését a régióban, így ezek a helyi lakosság számára fontos (és néha egyetlen) jövedelemforrást jelentenek. Az olajfaligetek védik a földet is, amelyet állandó jelenlétük ékesít. A 20. század végére a campaniai olívaolaj-termelés a gasztronómiai hagyományok stratégiai fontosságú elemévé és a mediterrán étrend egyik alappillérévé vált. Ancel Keys, a több mint 40 éven át Campaniában élő híres amerikai táplálkozási szakember, a mediterrán étrend atyja azt állította, hogy a campaniai olaj rendkívüli jelentőséggel bír a szérum koleszterint csökkentő tulajdonságai miatt, amelyek jótékonyan hatnak a szív- és érrendszerre.

Az „Olio Campania” hírnevét kereskedelmi és történelmi referenciák, kiadványok és dokumentumok támasztják alá, amelyek igazolják és bizonyítják elismertségét és hírnevét.

A Crom Olearia, Oleificio Rossomando, Oleificio F.lli Malandrino, Borrelli Giorgio & Figli, Fattorie Mediterranee és más cégek 1991 és 2019 közötti kereskedelmi számláin a termék leírása alatt szerepel az „Olio Campania” vagy „Olio extravergine d’oliva Campania” megjelölés. Ez a megjelölés a forgalomba hozott palackok címkéin is szerepel. A Basso Fedele & Figli cég egyes 1989–2001-es számláin, valamint az exportra szánt termékeken elhelyezett címkéken az „Olio Campania” vagy a „Kampanien” (német fordítás) felirat is szerepel. Ezenkívül a korábban a világ egyik leghíresebb, körutazásokkal foglalkozó nápolyi székhelyű társasága, a „Flotta Lauro” nemzetközi hajózási társaság a hajótulajdonos birtokában lévő olajfaültetvényeken termelt olívaolajat „Olio extra vergine della Campania” elnevezéssel forgalmazta a hajóutak során, és ezt használták fel az üdülőhajókon is.

Campania régió, illetve a termék és a márka népszerűsítésével megbízott bizottság az évek során sokat tett a termék ismertségének növelése érdekében, többek között nemzetközi rendezvényeken és vásárokon való részvétel, valamint számos promóciós anyag közzététele révén. Erre egy példa a CIBUS 2021 nemzetközi élelmiszeripari vásár, amelyen az „Olio Campania” OFJ saját információs és promóciós standdal, valamint mintapalackokkal vett részt. Campania régió más ágazati vásárokon is szerepelt, ilyen volt például a Triesztben tartott 2021. évi Olio Capitale és a 2019. évi varsói Olajfesztivál. Az „Olio Campania” OFJ projektet először a SOL 2017 rendezvényen egy kiállítási standdal és egy sajtótájékoztató keretében mutatták be Veronában, majd azóta több eseményen is. A versenyek egyik példája az Extrabio Campania díj (13. kiadás, 2020-ban), amely különösen a biogazdaságokból származó extraszűz olívaolajokra összpontosít (erre Campania régió különösen alkalmas). A közelmúltban az OFJ-bizottság partnerként is részt vett a Campaniában előállított legjobb olajokat jutalmazó ExtraCampania verseny megszervezésében és népszerűsítésében.

Az „Olio Campania” OFJ a 2014–2020-as vidékfejlesztési program 16.1. intézkedése keretében is jelen van a „Box Narrante” elnevezésű innovációs projektben, amely jelenleg a végrehajtás szakaszában tart. Ez a projekt az Università degli Studi di Napoli Federico II által vezetett partnerség keretében háromféle extraszűz olívaolajat (köztük egy „Olio Campania” olajat) tartalmazó innovatív csomagokat kínál azzal a céllal, hogy tájékoztassa a fogyasztókat és információkat gyűjtsön a termék elismertségéről. Az AgroNotizie nemzeti online magazin 2022. január 31-i kiadásában szerepelt egy interjú a kutatóval, amely a projekt céljairól és tartalmáról szólt.

Az elnevezést számos olyan kiadványban idézik vagy említik, amelyek a termék népszerűsítése vagy kereskedelmi potenciáljának elemzése céljából ismertetik a termék leírását és a termékhez kapcsolódó célkitűzéseket. A Guida agli Oli evo della Campania (Útmutató a campaniai extraszűz olívaolajokhoz) 2020-as kiadása például egy egész bekezdést szentel ennek (15. oldal). Az „Olio Campania” OFJ projektet a közelmúltban olyan vezető nemzeti újságokban és agrár-élelmiszeripari hálózatokban is megemlítették, mint az Agricolae, a Teatro Naturale, az Olivo e Olio (ad litteram), és más helyeken is, ahol egyetemi kutatókkal és a terület szakértőivel készített interjúkat is közöltek. Olaszország vezető pénzügyi napilapja, az Il Sole 24Ore2019. december 21-én szintén közölt cikket az „Olio Campania” OFJ projektről. Az Ansa Terra e Gusto ügynökség 2022. január 29-én tett közzé egy ezzel a témával foglalkozó hírt, amelyet más országos hálózatok és hírműsorok is átvettek. Az OEM-ek és OFJ-k népszerűsítésének legfontosabb intézménye, a Fondazione Qualivita egyik hírlevelében az „Olio Campania” OFJ-ről írt. 2022. február 3-án az Il Mattino napilap az agrár-élelmiszerekkel foglalkozó heti részében és a Sapori della Campania (Campania ízei) című kiadványában egy teljes oldalt szentelt az „Olio Campania” OFJ-nek. A vezető olasz mezőgazdasági szakmai szervezetek honlapjukon beszámoltak a témáról és az OFJ-projektről, kiemelve annak stratégiai jelentőségét az ágazatban.

Az elmúlt néhány évben végzett számos fontos promóciós tevékenység szintén hozzájárult ahhoz, hogy az ágazatban működő vállalatok támogatást kapjanak a projekthez. Ennek eredményeképpen mintegy 240 mezőgazdasági vállalkozás, olajsajtoló, olajtermelő, szövetkezet és termelői szervezet csatlakozott az ágazatból, ami növelte a promóciós bizottság reprezentációját.

Az Università degli Studi di Napoli Federico II. egyetemen végzett tanulmányok és a fent leírt egyéb kezdeményezések hozzájárultak a termék és a megnevezés népszerűsítéséhez. Ez lehetővé tette az „Olio Campania” OFJ minőségi profiljának és hírnevének pontosabb meghatározását és megerősítését.

A fentieknek megfelelően az „Olio Campania” OFJ-vel ellátott terméket az olajbogyó gyümölcsössége jellemzi, amely minden esetben magában foglal egyet vagy többet a következő aromák közül: mandula, articsóka vagy paradicsom. Ezek az aromák, valamint a keserűség és a csípősség kiegyensúlyozott jegyei hozzájárulnak ahhoz, hogy azok a fogyasztók, akik a minőség tekintetében egyre igényesebbek, értékeljék és elismerjék a terméket.

Hivatkozás a termékleírás közzétételére

A termékleírás teljes szövege megtekinthető az alábbi honlapon: http://www.politicheagricole.it/flex/cm/pages/ServeBLOB.php/L/IT/IDPagina/3335

vagy:

közvetlenül a Mezőgazdasági, Élelmezési és Erdészeti Minisztérium (www.politicheagricole.it) honlapján, (a képernyő felső részén jobbra) a „Qualità” („Minőség”) menüpont alatt a (képernyő bal oldalán található) „Prodotti DOP, IGP e STG” („OEM, OFJ és HKT termékek”) menüpontra, végül a „Disciplinari di produzione all’esame dell’UE” („Az uniós vizsgálatnak alávetett termékleírások”) pontra kattintva.

(1) HL L 343., 2012.12.14., 1. o.